ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และเงื่อนไขในการนำเข้าผลิตภัณฑ์อุตสาหกรรมโดยมิได้มีวัตถุประสงค์เพื่อจำหน่ายในราชอาณาจักร
ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และเงื่อนไขในการนำเข้าผลิตภัณฑ์อุตสาหกรรม
โดยมิได้มีวัตถุประสงค์เพื่อจำหน่ายในราชอาณาจักร[๑]
 

อาศัยอำนาจตามความในมาตรา ๒๑
วรรคสอง แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม(ฉบับที่
๘) พ.ศ. ๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้ ดังต่อไปนี้

ข้อ ๑ การนำเข้าผลิตภัณฑ์อุตสาหกรรมตามประกาศนี้
ครอบคลุมเฉพาะการนำเข้าผลิตภัณฑ์อุตสาหกรรม โดยมิได้มีวัตถุประสงค์เพื่อจำหน่ายในราชอาณาจักร
และมีจำนวนเกินกว่าที่สำนักงานมาตรฐานผลิตภัณฑ์อุตสาหกรรมประกาศกำหนดไว้
ไม่รวมถึงการนำเข้าตามมาตรา ๒๑ ตรี แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑

ข้อ ๒ ผู้ใดประสงค์จะนำผลิตภัณฑ์อุตสาหกรรมเข้ามาตาม
ข้อ ๑ ให้ทำเป็นหนังสือหรือข้อมูลอิเล็กทรอนิกส์ยื่นต่อสำนักงานมาตรฐานผลิตภัณฑ์อุตสาหกรรม
โดยระบุวัตถุประสงค์ที่ต้องการนำเข้า จำนวนหรือปริมาณที่จะนำเข้า แหล่งที่มา
สถานที่ที่จะนำไปใช้ ระยะเวลาในการใช้
สถานที่จัดเก็บและรวมถึงการดำเนินการภายหลังการนำไปใช้
พร้อมทั้งส่งมอบเอกสารหลักฐานที่เกี่ยวข้อง ดังต่อไปนี้
(๑) หลักฐานที่แสดงถึงความเหมาะสมของจำนวน
หรือปริมาณผลิตภัณฑ์อุตสาหกรรมที่จะนำเข้า
และสอดคล้องกับวัตถุประสงค์ตามที่ได้แจ้งไว้ต่อสำนักงานมาตรฐานผลิตภัณฑ์อุตสาหกรรม
เช่น แบบแปลน ผังการติดตั้ง ผลิตภัณฑ์อุตสาหกรรมเดิมที่ชำรุดหรือเสียหาย เป็นต้น
(๒)
หลักฐานที่แสดงถึงสถานที่ที่จะนำผลิตภัณฑ์อุตสาหกรรมไปใช้
หรือการนำไปใช้ตามวัตถุประสงค์ที่ได้แจ้งไว้กับสำนักงานมาตรฐานผลิตภัณฑ์อุตสาหกรรม
(๓)
ภาพถ่ายผลิตภัณฑ์อุตสาหกรรมที่จะนำเข้า (๔) ผลการทดสอบผลิตภัณฑ์อุตสาหกรรมที่จะนำเข้า
(ถ้ามี)

ข้อ ๓ เมื่อได้รับหนังสือแจ้งตามข้อ ๒ แล้ว
พนักงานเจ้าหน้าที่จะดำเนินการตรวจสอบการนำเข้าตามที่ผู้แจ้งได้แจ้งไว้ ทั้งนี้
พนักงานเจ้าหน้าที่อาจยึดหรืออายัดผลิตภัณฑ์อุตสาหกรรมระหว่างรอการตรวจสอบก็ได้

ข้อ ๔ ผู้แจ้งต้องนำผลิตภัณฑ์อุตสาหกรรมไปใช้ตามวัตถุประสงค์ที่ได้แจ้งไว้
และต้องแจ้งให้สำนักงานมาตรฐานผลิตภัณฑ์อุตสาหกรรมทราบภายในสิบห้าวันนับแต่วันที่นำไปใช้

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๖ สิงหาคม พ.ศ. ๒๕๖๒
นิสากร
จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม




อัมพิกา/จัดทำ
๖
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔


[๑]
ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๑๗/๒๑
มกราคม ๒๕๖๓